Želám Vám krásne a príjemné sviatočné popoludnie, vážení spoluobčania.
Po odbití 24-tej hodiny sme oslávili príchod nového kalendárneho roka 2018 a dnes už o udalostiach, ktoré sa stali síce len včera, môžeme povedať, že sa stali v minulom roku. Významnú udalosť príchodu niečoho nového každý oslávil po svojom. Niekto už s tradičným šampanským vo väčšej spoločnosti pri hudbe a tanci, iní s priateľmi na ulici za sprievodu hlasných výbuchov zábavnej pyrotechniky, ďalší vo svojich domácnostiach pri sledovaní zábavných televíznych relácií. Sú však medzi nami i takí, ktorí privítali nový rok oveľa tichšie, v spomienkach na svojich blízkych, ktorí v uplynulom roku opustili svoje miesta za stolom a práve v takýchto chvíľach si uvedomujú ich neprítomnosť, na ktorú si ešte nezvykli. 
I keď si možno povieme, že na prelome jednej noci sa až toľko nezmení, nový rok je vždy príležitosťou na ohliadnutie sa za seba, čo pekné, ale i nepríjemné nám predchádzajúcich 12 mesiacov prinieslo a čo dokážeme v ďalších mesiacoch urobiť pre to, aby sme mali príjemných, pekných, nezabudnuteľných i úspešných dní čo najviac. V poslednej dobe čoraz viac prehodnocujeme svoje priority a za svoje najvyššie hodnoty považujeme rodinu a čas strávený so svojimi najbližšími, priateľstvo, dobré vzťahy. Dnešná doba nám však neustále vnucuje, aby sme svoj čas obetovali na dosahovanie úplne iných, často bezvýznamných prevažne materiálnych cieľov, pretože sa to jednoducho nosí a nechceme vytŕčať z radu svojou inakosťou. Preto si vždy na začiatku nového roka, nevynímajúc dnešný deň, dávame rôzne predsavzatia, ako si ten svoj život v ďalších dňoch skvalitniť, aby bolo obohatené nielen telo, ale aj duša.
Dnes bilancujeme a zamýšľame sa nad vecami, ktoré sú v našich životoch už minulosťou. A tak je to aj v obci. Každý rok je pre Zemianske Kostoľany prínosom, či už bol viac alebo menej úspešnejší. 
V priebehu celého roka sme pripravovali projektovú dokumentáciu pre stavebné povolenie na niekoľko plánovaných investícií do najbližšej budúcnosti. Patria medzi ne nová lávka pre peších cez Lazný potok na ulici Boženy Nemcovej, budovanie inžinierskych sietí a komunikácie pre skolaudované domy v novej časti na ulici Pažite, rozšírenie prevádzkových priestorov pre Telovýchovnú jednotu Slovan na futbalovom ihrisku, vybudovanie parkovacích miest na ulici Kpt. Weinholda, vybudovanie spevných plôch a parkovacích miest pri združenom objekte č. 3, kde sa nachádza drogéria, textil a klub dôchodcov. Za účelom riešenia dopravnej situácie na križovatke ulíc 4. apríla a Partizánska sme zabezpečili spracovanie 3. stupňov dokumentácie a po schválení územného plánu zóny v lokalite Pažite II. už máme pripravené geometrické plány na rozparcelovanie pozemkov pre novú individuálnu bytovú výstavbu. Aby sme mohli pokračovať v obnove obecných kultúrnych pamiatok, s pomocou dotácie Ministerstva kultúry SR sme zabezpečili spracovanie reštaurátorských výskumov, statických, vlhkostných a dendrologických posudkov Kišasonkinho kaštieľa a obytnej veže pri Pamätníku SNP. Zároveň sme požiadali ministerstvo o ďalšie dotácie na spracovanie projektovej dokumentácie na ich obnovu. 
Po 60-tich rokoch sa obnovy dočkala i kuchyňa školskej jedálne v miestnej základnej škole a v pôvodnej časti materskej školy bola komplexne obnovená jedna trieda.
Od výstavby zdravotného strediska už tiež uplynulo veľa rokov a aj táto budova si postupne vyžiadava svoje investície na obnovu. V uplynulom roku sme tu zabezpečili reguláciu vykurovania, obnovu sociálnych zariadení pre pacientov na I. poschodí a opravu vonkajšieho sokla budovy.
Postupnými rekonštrukciami sa mení i vzhľad budovy hasičskej zbrojnice. V roku 2017 boli prefinancované z rozpočtu obce výdavky na opravu jej strechy, výmenu garážových brán a inštaláciu bleskozvodov. Vedľa budovy ste mohli spozorovať dve nové montované garáže, ktoré slúžia na uskladnenie a garážovanie obecnej a hasičskej techniky.
Aby sme sa v obci cítili bezpečnejšie a dokázali ochraňovať obecný majetok, vybudovaný kamerový systém obce bol rozšírený o štyri nové kamery, na ktoré obec získala dotáciu vo výške 80% nákladov z Ministerstva vnútra SR.
V dome kultúry prešli obnovou maľovky priestorov veľkej sály, v centre obce boli vybudované schody od obchodných prevádzok na parkovisko pri tržnici a na ulici Kpt. Weinholda stojisko na kontajnerové odpadové nádoby na separovaný odpad.
Menšie investície boli zrealizované aj v budove obecného úradu. Na I.poschodí boli vymenené nadmieru opotrebované drevené podlahy a bola vymenená aj časť inventáru. 
I v tomto roku sme sa snažili doplniť rozpočet obce o ďalšie zdroje predovšetkým zo štátneho rozpočtu a fondov EÚ. Okrem už spomenutých sme požiadali o dotáciu na ďalšiu obnovu hasičskej zbrojnice a na zakúpenie kompostérov pre domácnosti na biologicky rozložiteľný odpad, ktoré doposiaľ neboli vyhodnotené. 
Okrem týchto úloh sme plnili i úlohy na ďalších úsekoch, a to napríklad na úseku sociálnych vecí alebo kultúry. Okrem tradičných kultúrnych podujatí sme kalendár doplnili aj nové podujatia, z ktorých spomeniem aspoň letnú akciu Noc múzeí a decembrové Vianoce v kaštieli s vianočnou výstavou, príchodom Mikuláša, divadlom pre deti a vianočnými trhmi.
Na všetky tieto aktivity budeme už len spomínať. Nový rok nám priniesol čas na prácu a na vytváranie nových hodnôt, na oddych i na radosť. Je len na nás, či ho využijeme plnohodnotne alebo ho naprázdno premárnime. A bude sa nám spoločne lepšie dariť, ak nezabudneme na vieru v ľudskosť, empatiu voči iným ľuďom a okoliu, pochopenie a každý dar v akejkoľvek podobe a miere budeme prijímať s vďakou a pokorou.
Nechajme v sebe rásť a stavajme na tom, čo nás povzbudzuje a na okraj svojho bytia odsuňme to, čo nás znechucuje. Neventilujme svoje vlastné nepochopenie a nezdary v agresivite voči svojmu okoliu, susedom či blízkym. Nie nadarmo sa hovorí, že čo dáš, to sa ti vráti. 
Obec je zrkadlom jej občanov. Je vždy krajšia a žije sa v nej lepšie, ak medzi ľuďmi panujú dobré medziľudské vzťahy, dobrosrdečnosť a prajnosť, ako keď  pestujú v sebe závisť, pýchu, zlobu, sebeckosť a riadia sa predsudkami. Ak človek nemyslí len na svoje dobro a svoj prospech, ale dokáže objektívne zhodnotiť, čo spôsobia jeho činy, alebo len myslenie iným ľuďom, či už v susedstve, na ulici alebo na pracovisku.
Chcem poďakovať všetkým, ktorí si dokážu dobré vzťahy nielen uchovávať, ale ich aj rozvíjať a upevňovať a sú príkladom pre svoje okolie. Chcem poďakovať všetkým, ktorí svojimi činmi takmer denne dokazujú, že im život a osud našej obce a jej občanov nie je ľahostajný. Že dokážu vyjsť z pohodlia svojich domovov a ako malé koliesko v súkolesí napomáhať k vytváraniu spoločných hodnôt alebo len milým slovom vyjadriť svoju podporu. Za spoluprácu ďakujem zamestnancom obce, poslancom obecného zastupiteľstva, členom komisií, zástupcom cirkví, členom spoločenských organizácií, združení, krúžkov a klubov pôsobiacich v obci, pedagógom i ostatným zamestnancom v školstve, zamestnancom v domove dôchodcov, lekárom, podnikateľom, živnostníkom i obchodným partnerom, všetkým, ktorí z mozaiky maličkostí vytvárajú fungujúce spoločenstvo.
Na prahu nového roka želám všetkým veľa zdravia, rodinnej pohody, kvalitných vzťahov, pozitívnych myšlienok a všetko dobré pre náš spoločný domov – pre naše Zemianske Kostoľany.